Danko, Andrej, predseda NR SR ():
Vážení občania a občianky Slovenskej republiky, vážení poslanci a poslankyne Národnej rady Slovenskej republiky, otváram slávnostnú schôdzu Národnej rady Slovenskej republiky na vykonanie ústavného aktu zloženia sľubu prezidentky Slovenskej republiky . Osobitne vítam prezidenta Slovenskej republiky Andreja Kisku, zvolenú prezidentku pani Zuzanu Čaputovú, predsedu vlády pána Petra Pellegriniho a členov vlády Slovenskej republiky, predsedu Ústavného súdu Slovenskej republiky pána Ivana Fiačana, bývalých prezidentov Slovenskej republiky Rudolfa Schustera a Ivana Gašparoviča. Srdečne medzi nami vítam aj predstaviteľov diplomatického zboru, vedúcich najvyšších štátnych orgánov Slovenskej republiky, predstaviteľov cirkví a náboženských spoločností, zástupcov vysokých škôl, zástupcov miestnej a regionálnej samosprávy a ďalších predstaviteľov politického a spoločenského života. Ctení hostia, Slovenská republika vznikla 1. januára 1993 ako zvrchovaný, demokratický a právny štát. Základom jej existencie je Ústava Slovenskej republiky, zákon číslo 460/1992 Zb. Stalo sa tak po stáročiach bojov našich predkov za slovenskú štátnosť, a to v zmysle cyrilo-metodského duchovného dedičstva a historického odkazu Veľkej Moravy. V roku 1993 bol zvolený v novodobej ére Národnou radou prezident Michal Kováč. Od roku 1999 si občania volia svoju hlavu štátu priamo. Vo voľbách, ktoré boli vyhlásené 10. januára 2019, sa uchádzali o kreslo prezidenta trinásti kandidáti. V druhom kole sa víťazkou volieb stala pani Zuzana Čaputová, ktorá získala viac ako milión hlasov slovenských občanov. Sláva víťazovi, česť porazeným. Ďakujem všetkým, ktorí sa účastnili prípravy a priebehu volieb na prezidenta Slovenskej republiky v roku 2019. Ďakujem Štátnej komisii pre voľby a kontrolu financovania politických strán, členom komisií, zamestnancom Ministerstva vnútra, Štatistickému úradu Slovenskej republiky, polícii Slovenskej republiky, zamestnancom Kancelárie Národnej rady Slovenskej republiky. Súčasne ďakujem všetkým Slovákom a Slovenkám, ako aj zástupcom národnostných menšín, ktorí sa volieb zúčastnili. Zároveň mi, ctení hostia, dovoľte poďakovať za prácu na poste prezidenta Slovenskej republiky pánovi Andrejovi Kiskovi. Ústava Slovenskej republiky jasne definuje právomoci, ale aj povinnosti hlavy štátu. Článok 102 základného zákona štátu okrem iného hovorí, že prezident zastupuje Slovenskú republiku navonok, je najvyšším veliteľom Ozbrojených síl, podpisuje zákony, vyhlasuje referendum či má právomoc vymenovať a odvolať členov vlády, alebo dokonca rozpustiť parlament. Je veľmi dôležité, aby prezident konal len podľa príslušných kompetencií jasne definovaných v ústave. Funkcia hlavy štátu je významným symbolom našej svojbytnosti, suverenity a nezávislosti. Byť prezidentom nášho milovaného Slovenska je prejavom dôvery občanov Slovenskej republiky a najvyššej cti národa. Je to zároveň aj záväzok byť prezidentom všetkých. A to aj tých, ktorí sa vo voľbách rozhodli pre niekoho iného, respektíve svoje volebné právo nevyužili. Želám vám, pani prezidentka, aby ste počas svojej funkcie hľadali spoločenský kompromis, nepolarizovali spoločnosť a aby sa vám podarilo naplniť svoje sľuby občanom. Umenie byť prezidentom si vyžaduje kombináciu vlastností a daností, ktorými disponovali aj naši historickí velikáni. Tieto však v žiadnom zákone nenájdeme. Prezident musí mať lásku k národu a jazyku, prezident musí byť priebojný a odvážny, musí mať silnú vieru a obetu, musí byť vytrvalý, húževnatý, nesmie strácať silu slúžiť ľuďom a chrániť svoju milovanú vlasť. Úloha, ktorá vás čaká, je neľahká. Žijeme v rýchlej dobe paralelných svetov. Jeden náš život je reálny. Je to život a svet skutočných dotykov, poznania, citov a lásky. Druhý život žijeme v internetovom priestore. Sčasti ho vytvárame my, sčasti ho tvoria iní. Je to však svet, ktorý je príznačný svojou rýchlosťou, vytvorený nám slúžiť, no často bezcitne ovláda on nás. Zrýchlilo sa takmer všetko okolo nás. Kým vymoženosti doby nám v mnohom pomáhajú, vo veľa veciach nás v našom vnútri menia. Informácie sa dnes šíria závratnou rýchlosťou a, žiaľ, nie všetky sú pravdivé. Pravda sa vopred premyslenými ťahmi ohýba podľa potreby a následne sa takto podsúva ľuďom. Strácajú sa aj hodnoty ako úcta, ochota, porozumenie. Pomyslená bezpečnosť virtuálneho sveta, anonymita nám dáva pocit, že si môžeme v komunikácii dovoliť takmer všetko. Človek človeku sa znova stáva vlkom. A práve v tejto digitálnej dobe je potrebné sa vracať k ľudskej podstate, k človečenstvu, k poznaniu a najmä hľadaniu pravdy. Bez pravdy niet poznania ani progresu. Pred zložením vášho sľubu mi dovoľte v mojej záverečnej reči vám poželať, aby ste bola prezidentka, ktorá bude  pomáhať ľuďom hľadať pravdu. Aby ste pomohli ukázať cestu, zachovať si národnú identitu, svoju podstatu, ale aby ste pomohli ľuďom zachovať si hlavne ich ľudskosť. (Potlesk.) Vážená Národná rada, excelencie, vážení prítomní, dovoľte teraz, aby sme pristúpili k zloženiu sľubu prezidentky Slovenskej republiky. Vážená pani Čaputová, podľa článku 104 odseku 1 Ústavy Slovenskej republiky zložením ústavou predpísaného sľubu pred Národnou radou Slovenskej republiky do rúk predsedu Ústavného súdu Slovenskej republiky sa ujmete funkcie prezidentky Slovenskej republiky na obdobie piatich rokov. Prosím vás, zvolená pani prezidentka Zuzana Čaputová, aby ste spolu s predsedom Ústavného súdu Slovenskej republiky pánom Ivanom Fiačanom pristúpili k stolu s Ústavou Slovenskej republiky, kde sa uskutoční zloženie sľubu. (Príchod Zuzany Čaputovej k miestu s Ústavou Slovenskej republiky.) Prosím, aby ste položili na Ústavu Slovenskej republiky pravú ruku, prečítali text sľubu, jeho zloženie potvrdili podaním ruky predsedovi Ústavného súdu Slovenskej republiky a potom text sľubu podpísali. Prosím prítomných, aby počas skladania sľubu stáli. (Akt skladania sľubu prezidentky Slovenskej republiky.)